Michael Buffer พูดแค่ 5 คำ มีเงินหมื่นล้าน
หากใครเคยดูมวยสากล น่าจะเคยได้ยินประโยคก่อนเริ่มชก ที่พูดว่า “Let’s Get Ready to Rumble!” เจ้าของวลีนี้คือ Michael Buffer โฆษกบนเวทีมวยที่ดังและร่ำรวยที่สุดในโลก เพียงแค่พูด 5 คำนี้ ก็มีเงินเป็นหมื่นล้านบาท  ประวัติของ Michael Buffer กว่าจะมาเป็นโฆษกชื่อดังเป็นอย่างไร
16 เม.ย. 2561

Michael Buffer พูดแค่ 5 คำ มีเงินหมื่นล้าน / โดย ลงทุนแมน
หากใครเคยดูมวยสากล น่าจะเคยได้ยินประโยคก่อนเริ่มชก ที่พูดว่า
“Let’s Get Ready to Rumble!”
เจ้าของวลีนี้คือ Michael Buffer โฆษกบนเวทีมวยที่ดังและร่ำรวยที่สุดในโลก
เพียงแค่พูด 5 คำนี้ ก็มีเงินเป็นหมื่นล้านบาท
ประวัติของ Michael Buffer กว่าจะมาเป็นโฆษกชื่อดังเป็นอย่างไร?
Michael Buffer เกิดเมื่อวันที่ 2 พ.ย. 1944 เพียงแค่ 11 เดือน พ่อแม่ก็แยกทางกัน และเขาก็ถูกรับเลี้ยงไปอยู่กับครอบครัวอื่น
ชีวิตก่อนเกี่ยวข้องกับเวทีมวย เขาผ่านงานมาหลายอาชีพ ไม่ว่าจะเป็นทหาร เซลล์แมน บาร์เทนเดอร์ และนายแบบ
จนวันหนึ่งในปี 1983 ระหว่างที่ลูกชายดูมวยอยู่ที่บ้าน ได้บ่นถึงโฆษกสนามให้ฟังว่า เอาแต่พูดเสียงดัง และบอกว่าพ่อของเขา น่าจะทำงานนี้ได้ดีกว่า
Buffer คิดว่า งานนี้มันก็น่าสนใจ ดูแล้วน่าจะสนุกไม่น้อย เลยเป็นจุดเริ่มต้นให้เขาไปสมัครงานเป็นผู้ประกาศของค่าย Top Rank ผู้จัดมวยชื่อดัง
เมื่อทำงานไประยะหนึ่ง เขากลับรู้สึกว่า การแนะนำตัวที่แค่ประกาศชื่อเฉยๆ มันดูธรรมดา ไม่ทำให้คนดูมีอารมณ์ร่วมกับการแข่งขันเลย ผู้ชมทั้งที่สนามและหน้าจอทีวี สมควรได้รับความตื่นเต้นมากกว่านี้
Buffer จึงคิดว่า ควรมีวลีเด็ด เพื่อสร้างบรรยากาศก่อนชก เขาได้ค้นคว้า และลองใช้อยู่หลายประโยค เช่น Fasten your seatbelt (เตรียมตัวกันให้พร้อม)
หรือ Batten down the hatches (เตรียมพร้อมรับมือกับวิกฤติ)
แต่ก็ยังไม่น่าสนใจพอ
จนเขาได้เจอประโยคที่ มูฮัมหมัด อาลี ตำนานนักมวย เคยพูดก่อนขึ้นชกว่า “I’m ready to rumble” (ผมพร้อมที่จะลุยแล้ว)
Buffer ฟังแล้วรู้สึกฮึกเหิมมาก จึงนำมาดัดแปลงเป็นประโยคในตำนานว่า “Let’s get ready to rumble” (มาเตรียมตัวลุยกันเถอะ)
ปรากฏว่า การใช้คำนี้ประสบความสำเร็จอย่างมาก ทำให้การชกมวย ดูน่าตื่นเต้นและมีความสำคัญมากขึ้น
ในปี 1992 เขาจึงได้นำวลีดังกล่าว ไปขอจดเครื่องหมายการค้า (Trademark) ใครจะเอา 5 คำนี้ ไปใช้ในเชิงพาณิชย์ ต้องขออนุญาตจากเขาก่อนทั้งสิ้น
Michael Buffer มีรายได้เท่าไร?
ในแต่ละไฟต์ ที่ Buffer ขึ้นไปแนะนำตัวนักมวย เขาจะได้ค่าตอบแทน
8 แสน – 3 ล้านบาท ขึ้นอยู่กับความสำคัญของการชก
หากเป็นไฟต์หยุดโลก เขาอาจได้เงินถึง 30 ล้านบาท
แต่ที่น่าสนใจคือ รายได้จากการแนะนำตัวนักมวยกลับไม่ใช่รายได้หลักของเขา
สิ่งที่ทำให้เขาร่ำรวยจริงๆ มาจากการอนุญาตให้ใช้เครื่องหมายการค้า ที่มีคนสนใจใช้วลีนี้
บริษัท Midway ซึ่งเป็นผู้ผลิตวิดีโอเกม เคยยอมจ่ายถึง 3,000 ล้านบาท เพื่อสร้างเกมชกมวยชื่อ Ready To Rumble และมี Buffer เป็นโฆษกในเกมด้วย
รวมทั้ง มีสื่อต่างๆ จ่ายเงินเพื่อใช้ประโยคนี้ เช่น ในอัลบั้มเพลง ภาพยนตร์ หรือ รายการทีวี
นอกจากนี้ ไม่ใช่แค่วลี แต่บุคลิกและเสียงอันเป็นเอกลักษณ์ของ Buffer เองก็เป็นที่สนใจ โดยมีบริษัทจ้างเขาไปเป็นพรีเซนเตอร์โฆษณา และพูดประโยคที่ดัดแปลงจากวลีของเขา ให้เข้ากับสินค้า เช่น
Mega Millions บริษัทล็อตเตอรี่ จ้างเขาไปพูดคำว่า Let’s get ready to win big! (เตรียมชนะรางวัลใหญ่กันเถอะ) หรือ Kraft บริษัทอาหาร จ้างเขาไปพูดว่า Let’s get ready to crumble (เตรียมเคี้ยวขนมกันเถอะ) เป็นต้น
ที่น่าตกใจคือ
สิ่งต่างๆทั้งหมดนี้รวมกันทำให้ เขาสามารถทำรายได้รวมกว่า 12,000 ล้านบาท
เรื่องนี้ทำให้เราได้คิดว่า
ไม่ว่าเราจะขายสินค้าอะไร แม้โดยพื้นฐานจะเป็นสิ่งที่มีอยู่ทั่วไปในตลาด
แต่ถ้าหากเราพัฒนาหาจุดเด่น จุดขาย สร้างเอกลักษณ์ให้กับตัวเรา หรือสินค้าเรา ก็อาจเป็นปัจจัยที่ทำให้ประสบความสำเร็จได้
เหมือนในกรณีของ Michael Buffer ที่เป็นที่จดจำของแฟนมวย มากกว่านักมวยบางรายเสียอีก..
----------------------
<ad> เรามาอ่านหนังสือลงทุนแมนกันเถอะ หรือติดตามลงทุนแมนได้ฟรีที่ 
, 
, 
, 
, 
โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-